
DÔVODOVÁ SPRÁVA

A. VŠEOBECNÁ ČASŤ 

[bookmark: _Hlk118722197][bookmark: _Hlk177390119][bookmark: _Hlk209639901][bookmark: _Hlk127200235][bookmark: _Hlk127199157][bookmark: _Hlk161931983]	Návrh zákona, ktorým sa mení a dopĺňa zákon Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov predkladá skupina poslancov Národnej rady Slovenskej republiky za Hnutie SLOVENSKO.
Predkladaný návrh zákona reaguje na pretrvávajúci stav v štátnej a verejnej správe, keď dochádza k výrazným rozdielom v odmeňovaní vysokých predstaviteľov Národnej banky Slovenska v porovnaní s najvyššími ústavnými činiteľmi. Súčasná legislatívna úprava umožňuje, aby vďaka kumulácii rôznych zložiek platu (čisté príjmy, špecifické príplatky, odmeny, benefity, ostatné príspevky a funkčné požitky) prevyšoval príjem vysokých predstaviteľov Národnej banky Slovenska príjem predsedu vlády Slovenskej republiky. 
Z výročnej správy Národnej banky Slovenska za rok 2024 vyplýva, že čistý príjem guvernéra Národnej banky Slovenska Petra Kažimíra za rok 2024 dosiahol celkovú sumu 268 705 EUR, pričom táto suma zahŕňa základný príjem, všetky príplatky, poskytnuté benefity, odmeny, ostatné príspevky a funkčné požitky. Z uvedeného vyplýva, že v priemere čistý mesačný príjem guvernéra Národnej banky Slovenska bol v roku 2024 vo výške 22 392 EUR. Obdobne vysoké príjmy za rok 2024 vykázali aj ďalší členovia Bankovej rady Národnej banky Slovenska. 
Členovi vlády Slovenskej republiky patrí plat vo výške 1,5 násobku (nezmrazeného) platu poslanca Národnej rady Slovenskej republiky mesačne (3-násobok priemernej mesačnej mzdy), čo v roku 2026 predstavuje sumu 1,5 x 3 x 1 620 eur = 7 290 eur. Predsedovi vlády patrí okrem platu aj funkčný príplatok vo výške 746,87 eura, čiže celkovo ide o sumu 8 036,87 eur. 
Hlavným cieľom návrhu zákona je nastavenie spravodlivej platovej hierarchie. Návrh zákona zavádza platový strop pre vysokých predstaviteľov Národnej banky Slovenska (guvernéra, viceguvernéra a členov Bankovej rady) tak, že ich platy nemôžu byť vyššie ako plat predsedu vlády Slovenskej republiky vrátane jeho funkčného príplatku. Predseda vlády Slovenskej republiky ako jeden z troch najvyšších ústavných činiteľov nesie zásadnú mieru zodpovednosti za chod a riadenie štátu, pričom jeho plat je napriek tomu niekoľkonásobne nižší ako príjem vysokých predstaviteľov Národnej banky Slovenska.
Návrh zákona má pozitívny vplyv na rozpočet verejnej správy, nemá sociálne vplyvy, nemá žiadne vplyvy na životné prostredie a na informatizáciu spoločnosti, nemá vplyv na manželstvo, rodičovstvo a rodinu, nemá žiadne vplyvy na podnikateľské prostredie a žiadne vplyvy na služby verejnej správy pre občana. 
Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
B. OSOBITNÁ ČASŤ

K Čl. I
	Navrhuje sa doplniť § 6 ods. 2 písm. f) zákona č. 566/1992 Zb. o Národnej banke Slovenska v znení neskorších predpisov, ktorý upravuje kompetenciu Bankovej rady Národnej banky Slovenska určovať platové a iné pôžitky guvernéra, viceguvernérov a ďalších členov Bankovej rady Národnej banky Slovenska tak, aby platové a iné pôžitky členov Bankovej rady Národnej banky Slovenska nepresiahli výšku platu predsedu vlády Slovenskej republiky vrátane funkčného príplatku. 
	Z legislatívno-technického hľadiska je potrebné doplniť do tohto ustanovenia poznámku pod čiarou, ktorá odkazuje na § 12 (plat člena vlády Slovenskej republiky) a § 13 ods. 2 (funkčný príplatok predsedu vlády Slovenskej republiky) zákona Národnej rady Slovenskej republiky č. 120/1993 Z. z. o platových pomeroch niektorých ústavných činiteľov v znení neskorších predpisov (ďalej len „zákon o platových pomeroch“).
	V zmysle § 12 zákona o platových pomeroch patrí členovi vlády Slovenskej republiky plat vo výške 1,5 násobku platu poslanca Národnej rady Slovenskej republiky mesačne, pričom plat poslanca Národnej rady Slovenskej republiky je určený vo výške trojnásobku priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok. Za rok 2025 bola priemerná nominálna mesačná mzda zamestnanca v hospodárstve Slovenskej republiky 1 620 eur. 
	Podľa § 13 ods. 2 zákona o platových pomeroch patrí predsedovi vlády funkčný príplatok vo výške 746,87 eura. 

K Čl. II
	Navrhuje sa účinnosť návrhu zákona na 1. novembra 2026. 




